钦定古今图书集成/明伦汇编/官常典/第795卷 > 女奚烈守愚
## 钦定古今图书集成/明伦汇编/官常典/第795卷 > 女奚烈守愚

按《金史》本传：“守愚，字仲晦，本名胡里改门，真定府路
吾直克，猛安人也。六岁知读书，既龀，或谓食肉昏神
识，乃戒而不食。性至孝，父没时年十五，营葬如礼。治
家有法，乡人称之。中明昌二年进士，调深泽主簿，治
有声。迁怀仁令，改弘文校理。秩满，为临沂令。有不逞
辈五百人，结为党社，大扰境内。守愚下车，其党散去。”
蝗起莒、密间，独不入临沂境。先是，朝廷括河朔、山东
地，隐匿者没入，官告者给赏。莒州刺史教其奴告临
沂人冒地，积赏钱三百万，先给官镪，乃征于民，民甚
苦之。守愚列其冤状白州，州不为理，即闻于户部而
征还之，流民归业，县人勒其事于石。改秘书郎。母丧，
勺饮不入口三日，终丧未尝至内寝。太常寺、劝农司
交辟，守愚皆不听。服除，除同知登闻检院，改著作郎、
永定军节度副使。泰和伐宋，守愚为山东行六部员
外郎，改大兴都总管判官。大安元年，除修起居注，转
刑部员外郎、户部郎中、太子左谕德。贞祐初，除户部
侍郎，数月，拜谏议大夫、提点近侍局。二年，除保大军
节度使，改翰林学士，参议陕西路安抚司事。安抚完
颜弼重其为人，每事咨而后行。未几，有疾，诏赐御药，
三年，卒。守愚为人，忠实无华，孜孜于公，盖天性然也。